Likumprojekts

**Grozījumi likumā „Par nodokļu piemērošanu brīvostās un speciālajās ekonomiskajās zonās”**

Izdarīt likumā „[Par nodokļu piemērošanu brīvostās un speciālajās ekonomiskajās zonās](http://likumi.lv/doc.php?id=33419)” (Latvijas Republikas Saeimas un Ministru Kabineta Ziņotājs, 2001, 17.nr.; 2003, 13.nr.; 2004, 9.nr.; 2005, 4.nr.; 2007, 3.nr.; Latvijas Vēstnesis, 2011, 80.nr.; 2013, 80.nr.) šādus grozījumus:

1. 1.panta otrajā daļā:

aizstāt 1.punkta b) apakšpunktā vārdus „pārvaldīšanas akciju sabiedrības” ar vārdu „pārvaldes”;

aizstāt 1.punkta d) apakšpunktā un 2.punktā vārdu „ostas” ar vārdu „brīvostas”;

izteikt 3.punktu šādā redakcijā:

„3) **licencēta kapitālsabiedrība** — kapitālsabiedrība, kas noslēgusi līgumu ar brīvostas pārvaldi par licencētukomercdarbību Rīgas brīvostas vai Ventspils brīvostas teritorijā;”;

aizstāt 11.punktā vārdu „izdarīšanu” ar vārdu „veikšanu”;

izteikt 12.punktu šādā redakcijā:

„12) **zonas kapitālsabiedrības vai licencētas kapitālsabiedrības veiktie ieguldījumi** — tie zonas kapitālsabiedrības vai licencētas kapitālsabiedrības, kā arī zonas pārvaldes vai brīvostas pārvaldes pamatlīdzekļos veiktie ilgtermiņa materiālie ieguldījumi (ēkas, būves, iekārtas un tehnika) un nemateriālie ieguldījumi (izmaksas patentu iegūšanai un tehnoloģiju apgūšanai), kuri atbilst šādiem nosacījumiem:

a) paredzēti zonas pārvaldes un zonas kapitālsabiedrības vai brīvostas pārvaldes un licencētas kapitālsabiedrības noslēgtajā līgumā par ieguldījumu veikšanu,

b) kvalificējami kā sākotnējie ieguldījumi, t.i. ieguldījumi jaunas kapitālsabiedrības izveidē, esošas kapitālsabiedrības jaudas palielināšanā, esošas kapitālsabiedrības produkcijas daudzveidošanā ar produktiem, kuri kapitālsabiedrībā iepriekš nav ražoti, vai esošas kapitālsabiedrības ražošanas procesu būtiskā maiņā;

c) iegādātie aktīvi ir jauni, izņemot, ja tos iegādājas kapitālsabiedrība, kura atbilst Eiropas Komisijas 2014.gada 21.maija regulas (EK) Nr. … ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu (turpmāk – Komisijas regula Nr. …) 1.pielikumā noteiktajam mazas vai vidējas kapitālsabiedrības statusam;

d) nemateriālie aktīvi atbilst Eiropas regulas Nr. … 14.panta 8.punktā noteiktajām prasībām;

e) veiktie ieguldījumi pēc to pabeigšanas paliek zonā vai brīvostā vismaz piecus gadus vai trīs gadus, ja ieguldījumus veic kapitālsabiedrība, kura atbilst Komisijas regulas Nr. … 1.pielikumā noteiktajam mazas vai vidējas kapitālsabiedrības statusam.”

f) aktīvi, kas saistīti ar modernizācijas procesu, atbilst Komisijas regulas Nr. ... 14.panta 7.punktā noteiktajām prasībām;

izslēgt 13.punktu.

2. 5.pantā:

papildināt otrās daļas 2.punkta c) apakšpunktu aiz vārdiem „precu-naudas” ar vārdiem iekavās „(arī ieskaita)”;

papildināt trešo daļu ar 6.punktu šādā redakcijā:

„6) sasniegts noslēgtajos līgumos par ieguldījumu veikšanu noteiktais maksimāli piemērojamais tiešo nodokļu atlaižu apmērs pret uzkrāto ieguldījumu summu;”;

izteikt ceturto daļu šādā redakcijā:

„(4) Atļauju piemērot tiešo nodokļu atvieglojumus zonas pārvalde vai brīvostas pārvalde nepiešķir šādām kapitālsabiedrībām:

1) Komisijas regulas Nr. ... 2.panta 44.punktā minētajām transporta nozares kapitālsabiedrībām;

2) kapitālsabiedrībām, kuras ražo Komisijas regulas Nr. ... 2.panta 42.punktā minētos tērauda rūpniecības produktus;

3) Komisijas regulas Nr. ... 2.panta 43.punktā minētajām sintētisko šķiedru ražošanas nozares kapitālsabiedrībām;

4) Komisijas regulas Nr. ... 2.panta 9. un 11.punktā minētajām lauksaimniecības nozares kapitālsabiedrībām;

5) Komisijas regulas Nr. ... 1.panta 3.punkta a) apkšpunktā definētajām zvejniecības un akvakultūras nozares kapitālsabiedrībām;

6) Komisijas regulas Nr. ... 2.panta 13.punkta minētajām akmeņogļu rūpniecības nozares kapitālsabiedrībām;

7) šā likuma [7.pielikuma](http://m.likumi.lv/doc.php?id=33419#piel7) 1.punktā minētajām kuģu būves nozares kapitālsabiedrībām;

8) Komisijas regulas Nr. 2.panta 130.punktā minētajām izmaksām enerģētikas nozares kapitālsabiedrībām.”;

papildināt ar piekto un sesto daļu šādā redakcijā:

„(5) Ja kapitālsabiedrība darbojas gan šā panta ceturtajā daļā minētajās nozarēs, gan citās nozarēs, zonas pārvalde vai brīvostas pārvalde piešķir atļauju piemērot tiešo nodokļu atvieglojumus, ja kapitālsabiedrība skaidri nodala atbalstāmās nozares projekta īstenošanas finanšu plūsmas no citu darbības nozaru finanšu plūsmas ieguldījumu veikšanas laikā un visā nodokļu atvieglojumu piemērošanas periodā līdz sasniegts maksimāli piemērojamais tiešo nodokļu atlaižu apmērs pret uzkrāto ieguldījumu summu.

(6) Atļauju piemērojot tiešo nodokļu atvieglojumus zonas pārvalde vai brīvostas pārvalde nepiešķir, ja:

1) izpildās Komisijas regulas Nr. ... 1.panta 2.punkta c) un d) apakšpunkta un 4.punkta a) un c) apakšpunkta nosacījumi;

2) kapitālsabiedrība divu gadu laikā pirms pieteikuma iesniegšanas līguma slēgšanai par ieguldījumu veikšanu ir beigusi to pašu vai līdzīgu darbību, kā definēts Komisijas regulas Nr. ... 2.panta 49.punktā, Eiropas Ekonomiskajā zonā vai kapitālsabiedrībai ir konkrēti plāni izbeigt šādu darbību divu gadu laikā pēc ieguldījuma līgumā noteiktā ieguldījumu projekta pabeigšanas.”

3. Papildināt likumu ar 5.1 pantu šādā redakcijā:

„**5.1 pants. Tiesības piemērot tiešo nodokļu atvieglojumus**

(1) Zonas pārvaldes vai brīvostas pārvaldes izsniegtā atļauja apliecina tiesības saņemt likumā noteiktos tiešo nodokļu atvieglojumus, bet noslēgtais līgums par ieguldījumu veikšanu nosaka nodokļu atvieglojumu piemērošanas nosacījumus konkrētajā līgumā par ieguldījumu veikšanu paredzētajām investīcijām.

(2) Līgums par ieguldījumu veikšanu ir starp kapitālsabiedrību un brīvostas pārvaldi vai zonas pārvaldi noslēgta vienošanās par ieguldījumu veikšanu brīvostā vai speciālajā ekonomiskajā zonā. Līgumā iekļauj šādu informāciju:

1) ieguldījumu projekta nosaukums;

2) ieguldījuma objekti un ieguldījuma apjoms;

3) ieguldījumu termiņš, kas nepārsniedz piecus gadus no līguma slēgšanas dienas;

4) ieguldījumam piemērojamais atbalsta procents, kas ir spēkā līguma slēgšanas dienā, papildus ņemot vēra šā likuma 8.1 un 8.2 panta noteikumus atbalsta procenta noteikšanai;

5) kapitālsabiedrības apliecinājumu, ka tā nodrošinās finansiālo ieguldījumu vismaz 25 % apmērā no ieguldījumu projekta attiecināmajām izmaksām, kas ir brīvi no valsts atbalsta, t.i. finansējumu vismaz 25 % apmērā no kopējām projekta attiecināmajām izmaksām kapitālsabiedrība nodrošinās no pašas saimnieciskajiem resursiem, vai ārējiem finanšu resursiem, par kuriem nav saņemts nekāds publiskais atbalsts, tai skaitā nav saņemts valsts vai pašvaldību galvojums, vai valsts vai pašvaldības kredīts uz atvieglotiem nosacījumiem;

6) maksimāli piemērojamā tiešo nodokļu atlaižu summu līgumā paredzētajiem ieguldījumiem;

7) līgumā noteiktā atbalsta procenta piemērošana līdz brīdim, kad sasniegts līgumā par ieguldījumu veikšanu noteiktais maksimāli piemērojamais tiešo nodokļu atlaižu apmērs pret uzkrāto ieguldījumu summu;

8) līgumā noteiktā atbalsta procenta piemērošana šajā likumā noteiktajām uzņēmuma ienākuma nodokļa atvieglojumiem un nekustamā īpašuma nodokļa atlaidēm.

(3) Līguma slēgšanai par ieguldījumu veikšanu kapitālsabiedrība zonas pārvaldei vai brīvostas pārvaldei iesniedz šā likuma 8.pielikumā prasīto informāciju.

(4) Tiesības piemērot tiešo nodokļu atvieglojumus līgumā par ieguldījumu veikšanu noteiktajiem ieguldījumiem ir tad, ja kapitālsabiedrība ieguldījumus veikusi tikai pēc līguma noslēgšanas. Ja kapitālsabiedrība šajā likumā noteikto atbalstu nodokļu atvieglojumu veidā vēlas apvienot ar citu atbalstu sākotnējo ieguldījumu veikšanai, līgumu par ieguldījumu veikšanu zonas pārvalde vai brīvostas pārvalde slēdz un ieguldījumu veikšanu kapitālsabiedrība uzsāk tikai pēc tam, kad visas iesaistītās institūcijas pieņēmušas lēmumu par atbalsta sniegšanu ieguldījumu projektam.”

4. Izslēgt 7.panta trešo un ceturto daļu.

5. 8.pantā:

izteikt pirmo daļu šādā redakcijā:

„(1) Zonas kapitālsabiedrība vai licencēta kapitālsabiedrība šā likuma [6.](http://m.likumi.lv/doc.php?id=33419#p6)panta pirmajā un otrajā daļā un [7.](http://m.likumi.lv/doc.php?id=33419#p7)panta pirmajā daļā noteiktās atlaides taksācijas periodā piemēro, ja uzkrātā tiešo nodokļu atlaižu summa un taksācijas periodā saskaņā ar šā likuma [6.](http://m.likumi.lv/doc.php?id=33419#p6)panta pirmo un otro daļu un [7.](http://m.likumi.lv/doc.php?id=33419#p7)panta pirmo daļu aprēķinātās atlaides kopā nepārsniedz šādus attiecīgajai kapitālsabiedrībai piemērojamos procentus no uzkrātās ieguldījumu summas:

1) zonas kapitālsabiedrībai vai licencētai kapitālsabiedrībai, kura neatbilst Komisijas regulas Nr. …1.pielikumā noteiktajiem kritērijiem, — 35 procentus no uzkrātās iegul­dījumu summas;

2) zonas kapitālsabiedrībai vai licencētai kapitālsabiedrībai, kura atbilst Komisijas regulas Nr. …1.pielikumā noteiktajam vidējas kapitālsabiedrības statusam, — 45 pro­centus no uzkrātās ieguldījumu summas;

3) zonas kapitālsabiedrībai vai licencētai kapitālsabiedrībai, kura atbilst Komisijas regulas Nr. …1.pielikumā noteiktajam mazas kapitālsabiedrības statusam, — 55 procentus no uzkrātās ieguldījumu summas.”;

aizstāt otrajā daļā vārdus un skaitļus „1. vai 2.punktā” aizstāt ar vārdiem un skaitļiem „1., 2. vai 3.punktā”;

izslēgt ceturto daļu;

izteikt piekto daļu šādā redakcijā:

„(5) Ja zonas kapitālsabiedrība vai licencēta kapitālsabiedrība, kura ir veikusi ieguldījumus atbilstoši šā likuma [1.panta](http://m.likumi.lv/doc.php?id=33419#p1) otrās daļas 12.punktam, tiek likvidēta vai iegādātie aktīvi tiek atsavināti pirms Komisijas regulas Nr. … 14.panta 5.punktā minētā termiņa beigām vai kura divu gadu laikā pēc līgumā par ieguldījumu veikšanu noteiktā ieguldījumu projekta pabeigšanas izbeidz to pašu vai līdzīgu darbību, kā definēts Komisijas regulas Nr. ... 1.pielikuma 50.punktā, Eiropas Ekonomiskajā zonā, tā veic tiešo nodokļu pārrēķinu par taksācijas periodiem, kuros piemēroti tiešo nodokļu atvieglojumi, un iemaksā budžetā summu, par kuru šo atvieglojumu piemērošanas rezultātā bija samazināti maksājamie nodokļi.”;

aizstāt sestajā daļā vārdus un skaitļus „šā likuma [1.panta](http://m.likumi.lv/doc.php?id=33419#p1) otrās daļas 12.punkta "c" apakšpunktā” ar vārdiem un skaitļiem "Komisijas regulas Nr. … 14.panta 5.punktā”.

6. Izteikt 8.1 pantu šādā redakcijā:

„**8.1 pants. Nodokļu atlaižu piemērošana~~i~~ lieliem ieguldījumu projektiem**

(1) Ja zonas kapitālsabiedrības vai licencētas kapitālsabiedrības plānotais ieguldījumu projekts pārsniedz 50 miljonus *euro* (liels ieguldījumu projekts), nepiemēro šā likuma 8.panta pirmajā daļā noteiktos maksimāli pieļaujamos procentus.

(2) Nosakot plānotā ieguldījumu projekta apmēru un pieļaujamos procentus nodokļu atvieglojumu piemērošanai, ņem vērā visus kapitālsabiedrības (grupas līmenī) veiktos sākotnējos ieguldījumus trīs gadu laikā, kuri veikti tajā pašā *NUTS* 3.līmeņa reģionā (vienots ieguldījumu projekts), kuru veikšanai kapitālsabiedrība saņēmusi vai plāno saņemt atbalstu.

(3) Lieliem ieguldījumu projektiem neatkarīgi no kapitālsabiedrības lieluma zonas pārvade vai brīvostas pārvalde līgumā par ieguldījuma veikšanu nosaka pieļaujamos procentus, kādus taksācijas periodā zonas kapitālsabiedrības vai licencētas kapitālsabiedrības uzkrātā tiešo nodokļu atlaižu summa drīkst sasniegt attiecībā pret zonas kapitālsabiedrības vai licencētas kapitālsabiedrības uzkrāto ieguldījumu summu, ievērojot šādus nosacījumus:

a) 35 procentus no uzkrātās ieguldījumu summas piemēro ieguldījumu projektam līdz 50 miljoniem *euro*,

b) 17,5 procentus no uzkrātās ieguldījumu summas piemēro projekta daļai no 50 līdz 100 miljoniem *euro*,

c) 0 procentus no uzkrātās ieguldījumu summas piemēro projekta daļai, kas pārsniedz 100 miljonus *euro*.

(4) Lielo ieguldījumu projektiem maksimāli piemērojamā tiešo nodokļu atlaižu summa nepārsniedz 26,25 miljoni *euro*.

(5) Lielo ieguldījumu projektam, kura plānotās izmaksas pārsniedz 100 miljonus *euro*, saskaņā ar Ministru kabineta lēmumu zonas vai brīvostas pārvalde līgumā par ieguldījumu veikšanu var noteikt maksimāli piemērojamo tiešo nodokļu atlaižu summu lielāku nekā 26,25 miljoni *euro*, ja ir saņemts Eiropas Komisijas lēmums par atbalsta saderīgumu ar iekšējo tirgu. Šāda ieguldījuma projekta īstenošanu uzsāk tikai pēc Eiropas Komisijas lēmuma saņemšanas.

(6) Šā panta piektajā daļā noteiktās tiešo nodokļu atlaižu summas pārsniegšanas gadījumā Satiksmes ministrija iesniedz nepieciešamo informāciju Ministru kabinetā un Eiropas Komisijā.”

7. Papildināt likumu ar 8.2 pantu šādā redakcijā:

„**8.2 pants. Nodokļu atvieglojumu apvienošana ar citu atbalstu sākotnējiem ieguldījumiem**

(1) Ja zonas kapitālsabiedrība vai licencēta kapitālsabiedrība papildus šajā likumā noteiktajam atbalstam saņem vai plāno saņemt citu atbalstu sākotnējo ieguldījumu veikšanai par tām pašām attiecināmajām izmaksām, nepiemēro šā likuma 8.panta pirmajā daļā noteiktos maksimāli pieļaujamos procentus, bet līgumā par ieguldījuma veikšanu zonas pārvade vai brīvostas pārvalde nosaka maksimāli pieļaujamos procentus līgumā noteiktajām investīcijām.

(2) Nosakot maksimāli pieļaujamos procentus jānodrošina, ka atbalsta kombinēšanas rezultātā attiecīgajai kapitālsabiedrībai piemērojamie procenti nepārsniedz šā likuma 8.panta pirmajā daļā un 8.1panta trešajā daļā noteiktos pieļaujamos procentus nodokļu atvieglojumu piemērošanai.

(3) Šā panta pirmajā daļā noteikto ierobežojumu ņem vērā, piemērojot šā likuma [10.](http://m.likumi.lv/doc.php?id=33419#p10)pantu un [11.](http://m.likumi.lv/doc.php?id=33419#p11)panta otro daļu.”

8. Papildināt 9.panta pirmo daļu aiz vārdiem „kurā izsniegta atļauja piemērot tiešo nodokļu atvieglojumus” ar vārdiem „un ir noslēgts līgums par ieguldījumu veikšanu”.

9. Aizstāt 10.pantā un 11.panta otrajā daļā vārdus un skaitļus „attiecīgi šā likuma [8.panta](http://likumi.lv/doc.php?id=33419#p8) pirmās daļas 1., 2. un 3.punktā, 4.punkta "a" vai "b" apakšpunktā vai 8.1 panta 1.punktā” ar vārdiem un skaitļiem „līgumā par ieguldījuma veikšanu saskaņā ar šā likuma [8.panta](http://m.likumi.lv/doc.php?id=33419#p8) pirmās daļas 1., 2. un 3.punktu, 8.1 panta trešo daļu vai 8.2panta pirmo un otro daļu”.

10. Izteikt 12.pantu šādā redakcijā:

„**12.pants. Informācijas sniegšana par tiešo nodokļu atlaižu piemērošanu**

(1) Valsts ieņēmumu dienestam iesniedz šādu informāciju:

1) Zonas kapitālsabiedrība vai licencēta kapitālsabiedrība, kura piemēro tiešo nodokļu atlaides vienlaikus ar uzņēmuma gada pārskatu Gada pārskatu likumā noteiktajā termiņā:

a) pārskatu par uzņēmuma ienākuma nodokļa atlaides piemērošanu taksācijas periodā,

b) informāciju par citu saņemto atbalstu sākotnējo ieguldījumu veikšanai, tai skaitā *de minimis* atbalstu, kas piešķirts sākotnējo ieguldījumu veikšanai par tam pašām attiecināmajām izmaksām un pārskatu par uzkrāto tiešo nodokļu atlaižu summu un uz uzkrāto ieguldījumu summu;

2) pašvaldība līdz pēctaksācijas gada 1.maijam - pārskatu par nekustamā īpašuma nodokļa atlaižu piemērošanu taksācijas periodā.

(2) Šā panta pirmajā daļā minēto pārskatu un informācijas iesniegšanu, veidlapu paraugu un to aizpildīšanas kārtību nosaka Ministru kabinets.

(3) Valsts ieņēmumu dienests līdz pēctaksācijas gada 1.oktobrim iesniedz zonas pārvaldei un brīvostas pārvaldei informāciju atbilstoši Komisijas regulas Nr. ... 9.panta 1. c) apakšpunktā un 2. punktā noteiktajam.

(4) Zonas pārvalde vai brīvostas pārvalde līdz pēctaksācijas gada 1.martam iesniedz Valsts ieņēmumu dienestam, pašvaldībai, Satiksmes ministrijai un Finanšu ministrijai informāciju par zonas kapitālsabiedrībām vai licencētām kapitālsabiedrībām:

1) kurām taksācijas periodā ir izsniegta atļauja piemērot tiešo nodokļu atvieglojumus;

2) ar kurām taksācijas periodā ir noslēgts jauns līgums par ieguldījumu veikšanu, norādot ieguldījumu kopējo summu, ieguldījumu termiņus, maksimāli piemērojamo tiešo nodokļu atlaižu summu, ieguldījumiem piemērojamo atbalsta procentu, kas noteikta ievērojot ar šā likuma 8.panta pirmās daļas, 8.1 panta vai 8.2 panta pirmās un otrās daļas nosacījumus;

3) kurām izsniegtā atļauja piemērot tiešo nodokļu atvieglojumus taksācijas periodā zaudējusi spēku;

4) kuras pārtrauc komercdarbību vai kuru darbība izbeidzas saskaņā ar Komerclikumu.

(5) Zonas pārvalde vai brīvostas pārvalde pēc Valsts ieņēmumu dienesta, pašvaldības, Satiksmes ministrijas vai Finanšu ministrijas pieprasījuma iesniedz tai ar zonas kapitālsabiedrību vai licencēto kapitālsabiedrību noslēgtā līguma par ieguldījumu veikšanu kopiju un līguma pielikumu — plānoto ieguldījumu grafiku.

(6) Zonas kapitālsabiedrība vai licencēta kapitālsabiedrība līdz pēctaksācijas gada 1.martam informē zonas pārvaldi vai brīvostas pārvaldi par gadu, kad tā pēdējoreiz piemērojusi tiešo nodokļu atlaides saskaņā ar šā likuma nosacījumiem.”

11. Papildināt 12.1 pantu ar otro un trešo daļu šādā redakcijā:

„(2) Valsts ieņēmumu dienests un pašvaldība pārskatus par tiešo nodokļu atlaižu piemērošanu taksācijas periodā, kas saņemti saskaņā ar šā likuma 12.panta pirmo daļu, glabā 10 gadus kopš gada, kurā pēdējoreiz zonas kapitālsabiedrība vai licencēta kapitālsabiedrība piemērojusi tiešo nodokļu atlaides saskaņā ar šā likuma nosacījumiem.

(3) Zonas pārvalde vai brīvostas pārvalde glabā ar komercsabiedrību noslēgtos līgumus par ieguldījumu veikšanu 10 gadus kopš gada, kurā pēdējoreiz zonas kapitālsabiedrība vai licencēta kapitālsabiedrība piemērojusi tiešo nodokļu atlaides saskaņā ar šā likuma nosacījumiem.”

12. Papildināt likumu ar 12.2 un 12.3 pantu šādā redakcijā:

„**12.2pants. Informācijas par tiešo nodokļu atlaižu piemērošanu publicēšana**

(1) Zonas pārvalde vai brīvostas pārvalde publicē savā tīmekļa vietnē informāciju saskaņā ar Komisijas regulas Nr. ... 9.panta 1.,2. un.punktu. Informāciju publicē, ievērojot Komisijas regulas Nr. ...2. un 3.pielikumā noteiktās prasības.

(2) Zonas pārvalde vai brīvostas pārvalde informē Finanšu ministriju par tīmekļa vietni, kurā šā panta pirmajā daļā minēto informāciju publicē.

**12.3pants. Piemēroto nodokļu atvieglojumu summas kontrol**e

(1) Lai nodrošinātu Komisijas regulas Nr. ... 1.panta 2.punkta a) apakšpunktā noteiktā ierobežojuma izpildi, Valsts ieņēmumu dienests līdz pēctaksācijas gada 1.oktobrim informē Satiksmes ministriju, vai taksācijas periodā kopējā piemērotā tiešo nodokļu atlaižu summa šā likuma ietvaros pārsniedz Komisijas regulas Nr. ... 1.panta 2.punkta a) apakšpunktā noteiktos ierobežojumus valsts atbalsta gada izdevumiem.

(2) Komisijas regulas Nr. ... 1.panta 2.punkta a) apakšpunktā noteikto valsts atbalsta gada izdevumu ierobežojumu pārsniegšanas gadījumā Satiksmes ministrija piecu darba dienu laikā pēc informācijas saņemšanas no Valsts ieņēmumu dienesta informē Finanšu ministriju un iesniedz valsts atbalsta paziņojumu Eiropas Komisijā normatīvajos aktos par komercdarbības atbalsta kontroli noteiktajā kārtībā.”

13. Papildināt 13.pantu ar otro prim daļu šādā redakcijā:

„(21) Starpība starp zonas kapitālsabiedrības vai licencēta kapitālsabiedrības saskaņā ar ša panta otro daļu noteikto samazināto valsts sociālās apdrošināšanas obligāto iemaksu un to, kāda faktiski būtu maksājama no sociāli apdrošinātās personas mēneša darba ienākumiem, ir uzskaitāma kā de minimis atbalstu, ko var piešķirt ievērojot Komisijas 2013.gada 18.decembra regulas (ES) Nr.1407/2013 par Līguma par Eiropas Savienības darbību 107. un 108.panta piemērošanu de minimisatbalstam nosacījumus. Ja regulas 3.panta 2.punktā noteiktais *de minimis* atbalsta apmērs tiek pārsniegts, pirms nodokļa atvieglojuma piešķiršanas ir jāsaņem Eiropas Komisijas lēmums par individuālā atbalsta projekta atbilstību Līgumam par Eiropas Savienības darbību.”

14. Papildināt likumu ar 13.1 pantu šādā redakcijā:

„13.1 Atbalstu šā likuma ietvaros sniedz saskaņā ar Eiropas Komisijas 2014.gada 21.maija regulas (EK) Nr. …, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu III. nodaļas 1.iedaļu - Reģionālais atbalsts (publicēta Eiropas Savienības Oficiālajā Vēstnesī …, …, …. lpp.).”

15. Pārejas noteikumos:

papildināt 6.punktā aiz vārdiem „nepārsniedzot šajā likumā” ar vārdiem „un līgumā par ieguldījumu veikšanu”;

izslēgt 7.punktu;

papildināt pārejas noteikumus ar 16.punktu šādā redakcijā:

„16. Zonas pārvalde vai brīvostas pārvalde līdz 2014.gada 31.decembrim veic grozījumus līgumos, kuri paredz ieguldījumu veikšanu un kuri noslēgti līdz 2014.gada 30.jūnijam, nosakot līgumā paredzētajiem ieguldījumiem maksimāli piemērojamo tiešo nodokļu atlaižu apmēru pret uzkrāto ieguldījumu summu.”

16. Likuma pielikumos:

izslēgt 1., 2., 3., 4., 5. un 6.pielikumu;

papildināt ar 8.pielikumu šādā redakcijā:

„8.pielikums. **Zonas pārvaldei vai brīvostas pārvaldei sniedzamā informācija līguma slēgšanai par ieguldījumu veikšanu**

|  |  |  |
| --- | --- | --- |
| 1. | Kapitālsabiedrības nosaukums, reģistrācijas numurs, nodokļu maksātāja reģistrācijas numurs, kontaktinformācija |  |
| 2. | Zonas pārvalde vai brīvostas pārvalde, kurai pieteikums iesniegts |  |
| 3. | Reģions, kurā tiks veikti ieguldījumi, NUTS III līmenis |  |
| 4. | Ieguldījuma projekta nosaukums |  |
| 5. | Plānoto sākotnējo ieguldījumu apraksts.  Lūdzu norādīt, vai ieguldījumi plānoti saistībā ar:  - jaunas kapitālsabiedrības izveidi,  - esošas kapitālsabiedrības jaudas paplašināšanu,  - esošas kapitālsabiedrības produkcijas daudzveidošanu ar jauniem papildus produktiem,  - esošas kapitālsabiedrības ražošanas procesu būtiska maiņu |  |
| 6. | Plānoto sākotnējo ieguldījumu apmērs |  |
| 7. | Plānoto sākotnējo ieguldījumu sākuma datums |  |
| 8. | Plānoto sākotnējo ieguldījumu beigu datums |  |
| 9. | Informācija par kapitālsabiedrības citiem uzsāktajiem sākotnējo ieguldījumu projektiem, kuru īstenošanai saņem atbalstu tai skaitā *de minimis* atbalstu.  Lūdzu sniegt šādu informāciju:  - projekta nosaukums,  - Reģions, kurā tiek veikti ieguldījumi, NUTS III līmenis,  - Ieguldījumu objekti un to saistība ar plānotajiem ieguldījumiem nodokļu atvieglojumu saņemšanai,  - piemērotā maksimālā atbalsta procentu likme,  - ieguldījumu apmērs (*euro*),  - ieguldījumu veikšanas termiņš (sākuma un beigu),  - atbalsta sniegšanas juridiskais pamats (likums, MK noteikumi, u.c.),  - atbalsta sniedzējas institūcijas lēmuma datums par atbalsta piešķiršanu |  |
| 10. | Informācija par kapitālsabiedrības citiem plānotajiem sākotnējo ieguldījumu projektiem, kuru īstenošanai plānots saņemt atbalstu, tai skaitā *de minimis* atbalstu.  Lūdzu sniegt šādu informāciju:  - projekta nosaukums,  - Reģions, kurā tiks veikti ieguldījumi, NUTS III līmenis,  - Ieguldījumu objekti un to saistība ar plānotajiem ieguldījumiem nodokļu atvieglojumu saņemšanai,  - piemērotā maksimālā atbalsta procentu likme,  - ieguldījumu apmērs (*euro*),  - ieguldījumu veikšanas termiņš (sākuma un beigu),  - atbalsta sniegšanas juridiskais pamats (likums, MK noteikumi, u.c.),  - atbalsta sniedzējas institūcijas lēmuma datums par atbalsta piešķiršanu |  |
| 11. | Informācija par kapitālsabiedrības citiem pēdējo 3 gadu laikā veiktajiem/ pabeigtajiem sākotnējo ieguldījumu projektiem, kuru īstenošanai saņemts atbalsts, tai skaitā *de minimis* atbalsts.  Lūdzu sniegt šādu informāciju:  - projekta nosaukums,  - Reģions, kurā tika veikti ieguldījumi, NUTS III līmenis,  - Ieguldījumu objekti un to saistība ar plānotajiem ieguldījumiem nodokļu atvieglojumu saņemšanai,  - piemērotā maksimālā atbalsta procentu likme,  - ieguldījumu apmērs (*euro*),  - ieguldījumu veikšanas termiņš (sākuma un beigu)  - atbalsta sniegšanas juridiskais pamats (likums, MK noteikumi, u.c.) |  |
| 12. | Ja kapitālsabiedrība informāciju sniedz 9., 10.un 11.punktā, lūdzu sniegt informāciju vai kapitālsabiedrības īstenotie un plānotie sākotnējo ieguldījumu projekti nav kvalificējami kā vienots projekts atbilstoši šā likuma 8.1 panta otrajā daļā noteiktajam |  |
| 13. | Plānotais atbalsta procents nodokļu atvieglojumu piemērošanai (noteikta saskaņā ar šā likuma 8.panta pirmo daļu, 8.1 panta trešo daļu vai 8.2panta pirmo un otro daļu) |  |
| 14. | Kapitālsabiedrības statuss uz projekta pieteikuma iesniegšanas brīdi atbilstoši Komisijas regulas Nr. ...1. pielikumā noteiktajam (liela, vidēja vai maza kapitālsabiedrība) |  |
| 15. | Kapitālsabiedrības apliecinājums, ka vismaz 25 % no attaisnotām izmaksām kapitālsabiedrība nodrošinās no saviem līdzekļiem vai ārējā finansējuma t.i. finansējumu vismaz 25 % apmērā no kopējām projekta attiecināmajām izmaksām kapitālsabiedrība nodrošinās no paša saimnieciskajiem resursiem, vai ārējiem finanšu resursiem, par kuriem nav saņemts nekāds publiskais atbalsts, tai skaitā valsts vai pašvaldību galvojums, vai valsts vai pašvaldības kredīts uz atvieglotiem nosacījumiem |  |
| 16. | Ieguldījuma projekta ietvaros  ražotie produkti vai sniegtie pakalpojumi (PRODCOM/NACE nomenklatūra vai pakalpojumu projektu gadījumā – CPA nomenklatūra), ņemot vērā šā likuma 5.panta ceturtajā daļā noteiktos nozaru ierobežojumus |  |
| 17. | Apliecinājums, ka ieguldījumi paliks attiecīgajā apgabalā vismaz piecus gadus (vai MVU gadījumā - trīs gadus) kopš to veikšanas |  |
| 18. | Kapitālsabiedrības apliecinājumu, ka uz kapitālsabiedrību neattiecas nelikumīgi piešķirta atbalsta atgūšanas rīkojums saskaņā ar iepriekšēju Eiropas Komisijas lēmumu |  |
| 19. | Informāciju, ka kapitālsabiedrība neatbilst grūtībās nonākušas kapitālsabiedrības statusam saskaņā ar Komisijas regulas Nr. .. 2.panta 18.punktu |  |
| 20. | Apliecinājums, ka kapitālsabiedrība nav uzsākusi un neuzsāks ieguldījumu veikšanu pirms līguma par ieguldījuma veikšanu noslēgšanas |  |
| 21. | Ja nodokļu atvieglojumus šī likuma ietvaros plānots apvienot ar citu atbalstu ieguldījumiem, kapitālsabiedrības apliecinājums, ka ieguldījumu veikšana nav uzsākta |  |
| 22. | Apliecinājums, ka kapitālsabiedrība  divu gadu laikā pirms pieteikuma iesniegšanas līguma slēgšanai par ieguldījumu veikšanu nav beigusi to pašu vai līdzīgu darbību, kā definēts Komisijas regulas Nr. ... 2.panta 49.punktā, Eiropas Ekonomiskajā zonā un kapitālsabiedrībai nav konkrēti plāni izbeigt šādu darbību divu gadu laikā pēc ieguldījuma līgumā noteiktā ieguldījumu projekta pabeigšanas |  |

Likums stājas spēkā 2014.gada 1.jūlijā.

Iesniedzējs: Satiksmes ministrs A.Matīss

Vīza: Valsts sekretārs K.Ozoliņš

23.05.2014. 12:29

3185

A.Starikova

67028154, Anna.Starikova@sam.gov.lv